b'\n_START_ARTICLE_\nLapinkastikka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nLapinkastikka kasvaa 50\xe2\x80\x93100 senttimetri\xc3\xa4 korkeaksi. Haaraton korsi on kaksi- tai harvoin kolmenivelinen. Lehdet ovat hyvin pitk\xc3\xa4suippuisia, keskelt\xc3\xa4 leve\xc3\xa4mpi\xc3\xa4 ja karheita. Lehtilapa on 2\xe2\x80\x934 mm leve\xc3\xa4, kalju tai joskus karvainen ja sen laidat ovat yl\xc3\xb6skiertyneet. Lehden kieleke on noin 3 mm ja tylpp\xc3\xa4. Kukinto on monihaarainen, leve\xc3\xa4n sukkulamainen r\xc3\xb6yhy. V\xc3\xa4rilt\xc3\xa4\xc3\xa4n r\xc3\xb6yhy vaihtelee vaaleanruskeasta tumman sinipunaisenruskeaan, ja on kooltaan 5\xe2\x80\x9313 x 2\xe2\x80\x933 cm. Kapeanpuikeat kaleet ovat 5 mm pitki\xc3\xa4. T\xc3\xa4hkyl\xc3\xa4t ovat 3\xe2\x80\x938 mm pitki\xc3\xa4 ja yksikukkaisia. Ulkohelve on sis\xc3\xa4helvett\xc3\xa4 pidempi mutta v\xc3\xa4h\xc3\xa4n kaleita lyhyempi. Ulkohelpeen tyvell\xc3\xa4 olevat karvat ovat l\xc3\xa4hes kaleiden pituisia. Laji kukkii Suomessa hein\xc3\xa4-elokuussa._NEWLINE_Lapinkastikan heteen ponnet ovat keltaisia mutta huonosti kehittyneit\xc3\xa4 ja avautumattomia. T\xc3\xa4m\xc3\xa4 johtuu siit\xc3\xa4, ett\xc3\xa4 laji on apomiktinen eli se ei tarvitse tuulip\xc3\xb6lytyst\xc3\xa4 jyv\xc3\xa4n muodostamiseen._NEWLINE_Tutkijat pit\xc3\xa4v\xc3\xa4t lapinkastikkaa risteym\xc3\xa4syntyisen\xc3\xa4 hein\xc3\xa4n\xc3\xa4.\n_START_SECTION_\nLevinneisyys\n_START_PARAGRAPH_\nNimens\xc3\xa4 mukaisesti lapinkastikka on pohjoinen laji. Sit\xc3\xa4 tavataan Norjan, Ruotsin ja Suomen keski- ja pohjoisosissa, Kuolan niemimaalla, Uralin alueella, Pohjois- ja It\xc3\xa4-Siperiassa, Alaskassa sek\xc3\xa4 Kanadassa._NEWLINE_Suomessa lapinkastikkaa tavataan pohjoisen suunnalta Pohjois-Savon korkeudelle saakka. Selke\xc3\xa4sti yleisin laji on kuitenkin Pohjois-Lapissa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLapinkastikka kasvaa kuivissa ja tuoreissa kangasmetsiss\xc3\xa4, tunturikankailla, korpien ja lettor\xc3\xa4meiden m\xc3\xa4tt\xc3\xa4ill\xc3\xa4, kallioilla ja hiekkaisilla tienvarsilla. Kasvustot ovat usein pieni\xc3\xa4.'